
1. CONTEXTUL SOCIAL- POLITIC AL DESFĂŞURĂRII ALEGERILOR 
1.1  Semnificaţia unei crize profunde 

Criza grecească, izbucnită la finalul anului 2009, într-o ţară care reprezintă în jur de 3% din PIB-ul Europei, a antrenat Uniunea Europeană şi zona euro într-o criză nerezolvată încă. Acest eveniment major a ridicat o serie de probleme legate de arhitectura comunitară şi de deciziile luate de UE în timpul crizei economice
. În timpul crizei, au fost impuse politici de austeritate, sacrificii sociale fără precedent în Europa, după al Doilea Război Mondial. În acest context modelul social european a suferit o transformare radicală, fiind puternic marcat de măsurile de austeritate, aplicate mai ales în Grecia, cazul grecesc devenind, astfel, un model anti-criză pentru celelalte ţări. 


Antonis Samaras, liderul partidului de centru-dreapta Noua Democraţie, a câştigat alegerile din 17 iunie 2012 într-un context de manifestare a efectelor unei grave crize economice, sociale şi politice. Economia era marcată de pericolul penuriei de materii prime, astfel încât producţia companiilor greceşti depindea aproape în întregime de importuri. Pe planul energetic, ţara era de asemenea într-o situaţie critică fără precedent, fiind deppendentă aproape în totalitate de cumpărarea de pe piaţa externă a unor resurse energetice importante. Aceste probleme puteau provoca o îngheţare a schimburilor şi acordurilor comerciale, a sectoarelor turismului, comerţului şi transporturilor. În acest context, electoratul grec a votat sub o mare presiune internaţională, forţele politice de centru-dreapta, pentru partidele care urmau să acţioneze în favoarea memorandumului asupra austerităţii. În acel moment, analiştii politici apreciau că votul de teamă, a învins votul furiei celor afectaţi de efectele crizei. 

După alegerile din anul 2012 s-a deschis calea politică pentru aplicarea Memorandumului, planul de reforme şi reducere a deficitului care făcea posibilă menţinerea Greciei în zona euro. Întoarcerea la moneda naţională putea fi un dezastru financiar şi bancar ce ar fi dus la faliment economic.

Guvernul de uniune naţională, format din partidul de centru-dreapta Noua Democraţie şi partidul de centru-stânga al socialiştilor PASOK, şi-a propus aplicarea planului de austeritate, cerând însă o amânare, cu condiţia ca anumite reforme să fie imediat începute, să schimbe politicile catastrofale ale ultimelor două administraţii PASOK 
.  

După anul 2010, Grecia a primit 240 miliarde euro de la comunitatea internaţională, fiind în curs negocierile pentru vărsarea ultimei tranşe de sprijin financiar. În perioada 2010-2012 au fost acordate 110 miliarde euro, iar în perioada 2012-2014 urmau a fi acordate progresiv 130 miliarde euro, până pe data de 31 decembrie. 

După alegerile din 2012, guvernul elen a reuşit să obţină de la partenerii săi europeni un răgaz de 2 ani, pentru a reduce deficitul. Miniştrii de Finanţe din zona euro au acceptat să aştepte până în 2016, în loc de 2014, pentru reechilibrarea bugetului grec, care ar trebui să permită scăderea datoriei la 120% din PIB, până cel târziu în 2022 (în loc de 2020). În urma acestei modificări, a fost amânată vărsarea unei noi tranşe de ajutor de 31,5 miliarde de euro pe care grecii o aşteptau după votarea noului plan de austeritate. Riscul ascensiunii extremelor şi contaminării altor state din jur precum Spania, Italia şi nu numai, a făcut necesară continuarea acordării sprijinului instituţiilor europene pentru menţinerea Greciei în zona euro prin punerea în aplicare a Memorandumului. După şase ani de recesiune, economia grecească urma, conform prognozelor, ca în acest an, să reia creşterea economică. În anul 2013 a fost înregistrată o creştere a consumului şi redinamizarea turismului. Pe data de 7 decembrie 2014 în parlament fusese votat primul buget echilibrat după multi ani cu o majoritate de 155 voturi contra 134. 

Pe 7 noiembrie 2012, primul-ministru Antonis Samaras s-a adresat Parlementului grec
, care a adoptat un nou plan de austeritate, obligatoriu pentru obţinerea unei noi tranşe de ajutor internaţional. Măsurile de austeritate nu s-au referit numai la reducerea cheltuielilor publice ci şi la salarii, preţurile produselor, la creşterea competitivităţii. Acest vot s-a dat într-un Parlament asediat de peste 70 000 de manifestanţi care protestau împotriva acestor noi măsuri de austeritate. La sfârşitul guvernării, prognozele arătau o îmbunătăţire a situaţiei economice a ţării, dar situaţia economico-socială era considerată încă fragilă, populaţia resimţind puternic consecinţele măsurilor de austeritate. Şomajul atingea 25,7% din populaţia activă a ţării, din care 49,8% erau tineri sub 25 de ani, iar rata sărăciei atinsese cota record în Europa de 23,1%. Salariile au fost diminuate cu o treime, atât în sectorul public cât şi în cel privat, salariul minim fiind de 586 euro. Numărul firmelor a scăzut, una din 4 întreprinderi dând faliment. Datoria publică atinsese 175% din PIB.  Din datoria greacă, 60-80 miliarde euro proveneau direct sau indirect de la Germania, prin diverse planuri de salvare. 
Prin aplicarea planurilor de sprijin, în mod paradoxal, conform datelor Eurostat, a avut loc creşterea îndatorării ţării de la 109,3% în anul 2009 la 177,2% din PIB în anul 2014. Acesta reprezenta un record absolut care a afundat şi mai mult ţara în criză, chiar dacă a fost înregistrat un excedent bugetar în anul 2014
. Mulţi analişti economici greci şi internaţionali au remarcat faptul că este evident că astfel datoria nu va putea fi plătită niciodată, aşa cum s-a întâmplat cu unele state latino-americane, datoare la SUA, în anii `90. Aceste state au negociat un moratoriu prin care s-a putut realiza redresarea lor economică.


Declaraţiile liderilor europeni de menţinere a Greciei în zona euro au inclus apelul la mobilizarea din interior a societăţii elene pentru aplicarea Memorandumului european. Drept răspuns, în ţară s-au desfăşurat numeroase mişcări de protest contra scăderii pensiilor, concedierilor din sistemul public, micşorării salariilor în unele domenii de activitate. Pe data de 17 noiembrie 2014 au fost organizate demonstraţii de comemorare a victimelor studenţeşti din anul 1973, din perioada dictaturii coloneilor, iar zece zile mai târziu a fost organizată o grevă generală. Pe 6 decembrie, demonstranţii l-au susţinut pe studentul Nikos Romanos condamnat pentru atacul unei bănci şi cele 300 de persoane arestate în anul 2013 cu acest prilej.


Problemele economice ale Greciei au avut consecinţe sociale grave, pe plan intern, amplificate de situaţii internaţionale grave aflate în vecinătatea sa. Puternic afectată de criză şi de măsurile de austeritate, cu puţine mijloace la dispoziţie, Grecia a trebuit să facă faţă sosirii a mii de imigranţi provenind din Orientul Mijlociu şi subcontinentul indian.
 Conform agenţiei Frontex
 care supraveghează graniţele Uniunii Europene, în anul 2011, anul revoltelor din Africa de Nord, au fost înregistrate 140 980 de persoane care încercau să intre ilegal în UE, cu 35% mai mult decât în anul precedent. Dintre aceştia, 40% au intrat prin Grecia. Peste 20 000 de persoane au fost prinse trecând ilegal graniţa, într-un ritm accelerat cu 30% faţă de anul precedent. O parte importantă a problemei a constituit - o frontiera nord-estică a Greciei cu Turcia, o linie critică de aproape 130 de km, parcursă de râul Evros, care a devenit frontiera cea mai permeabilă, devenind ţara care avea cea mai mare problemă cu imigraţia ilegală din Europa. Autorităţile greceşti nu pot să-i trimită înapoi în Turcia pe imigranţii ilegali pentru că UE şi Turcia nu au niciun acord de repatriere. În acelaşi timp, în întreaga Grecie nu există decât un sigur birou central de studiu al dosarelor, care este deschis doar câteva ore, o dată pe săptămână, la Atena. Statul grec avea aşadar puteri limitate de a interveni şi de a reglementa, fluxul migratoriu, de a aplica o adevărată politică migratorie naţională. În acest context, imigraţia a devenit o problemă a societăţii greceşti, evoluând până la acţiunile violente ale partidul Zori Aurii din septembrie 2012 şi cele ulterioare acestora.  

Pe data de 8 decembrie 2014 premierul grec Antonis Samaras a anunţat că în ţara sa se vor organiza alegeri prezidenţiale anticipate şi că cei 300 de deputaţi vor fi chemaţi să desemneze noul şef al statului pe data de 17 decembrie. Pentru a fi ales, un candidat trebuia să obţină majoritatea de două treimi a voturilor, respectiv 200 voturi, în primele două tururi şi voturile a trei cincicimi din totalul voturilor parlamentarilor, adică 180 voturi, în turul al treilea. Guvernul format din Noua Democraţie, formaţiunea politică a primului-ministru, şi Mişcarea socialistă pan-elenică PASOK, condusă de Evangelos Venizelos, dispunea de 155 voturi, dar, dacă Parlamentul eşua în desemnarea Preşedintelui Republicii, acesta urma a fi dizolvat, fiind organizate alegeri anticipate, în perioada 25 ianuarie-8 februarie 2015. Sondajele de opinie organizate de Institutul Palmos, arătau că, în caz de organizare a alegerilor legislative anticipate, formaţiunea politică Syriza ar fi obţinut 34,5% din voturi, urmată de Noua Democraţie, cu 32% din voturi, de partidul centrist To Potami şi Chryssi Avghi Zori aurii), partid de extremă-dreapta, cu 8 % din voturi, devansând PASOK care cu greu ar fi depăşit 5% din voturi. 


Anunţul organizării alegerilor prezidenţiale a provocat căderea cu 12% a bursei din Atena pe data de 9 decembrie. Această decizie politică a fost considerată de analiştii politici un adevărat poker politic
 jucat de premierul grec, Antonis Samaras. În Grecia, funcţia prezidenţială era considerată o funcţie mai mult onorifică, preşedintele neavând posibilitatea să dizolve Parlamentul, având mai mult un rol reprezentativ. În acest context incert, premierul a vrut să negocieze cu Troika  (Fondul Monetar Internaţional, Banca Mondială şi Uniunea Europeană), demonstrând nivelul de stabilitate politică, susţinerea pe care guvernul o avea la nivel naţional, în rândul partidelor politice, în vederea aplicării reformelor.  Guvernul acuza Syriza de tentativă de stabilizare politică, mai ales înaintea negocierilor cu aceste instituţii internaţionale, şi încerca astfel să arate că este un factor de stabilitate a ţării.


Premierul Antonis Samaras a desemnat pe Stavros Dimas, în vârstă de 73 ani, fostul comisar european pentru mediu în perioada 2004 - 2010, fost ministru de externe (2011-2012) şi vice-preşedinte al partidului Noua Democraţie din 2010, drept candidat la funcţia de preşedinte al Republicii. Conducătorul formaţiunii PASOK, Evangelos Venizelos, a afirmat că formaţiunea sa ar susţine un candidat al dreptei, singurul criteriu fiind, conform opiniei sale, capacitatea acestuia de a uni cetăţenii greci, condiderându-l a fi un om politic onest, moderat, cu o lungă carieră, demn de a fi urmaşul lui  Carolos Papoulias. În premieră, Preşedintele Comisiei Europene, Jean-Claude Juncker a susţinut public candidatura fostului comisar european, Stavros Dimas, spunând că preferă “chipuri cunoscute forţelor extremiste şi ca ţara să fie guvernată de oameni care veghează asupra cetăţenilor Greciei şi care ar înţelege de asemenea necesitatea procesului european 
 . 

 
Celelalte formaţiuni politice au criticat alegerea, reprezentantul formaţiunii To Potami afirmând că s-a apelat la candidatura unui rezervist, a unui politician din vechiul sistem politic, exprimând opţiunea de a vota un candidat care să redea dinamismul societăţii greceşti. 
Liderul SYRIZA, Alexis Tsipras şi Panos Kammemos, conducătorul Partidului Grecilor Independenţi ANEL, precum şi formaţiunea Stânga Democratică (DIMAR), nu au susţinut organizarea alegerilor prezidenţiale anticipate, cu două luni înainte de termen. Antonis Samaras era pus în faţa unei situaţii dificile, întrucât avea nevoie de încă 25 de voturi în Parlament pentru candidatul său. Pe data de 17 decembrie 2014 s-a desfăşurat primul tur de scrutin, urmând ca pe 23 şi 29 decembrie să fie organizate tururile doi şi trei. Candidatul dreptei a obţinut cu 168 voturi, cu 12 voturi mai puţin decât majoritatea de 3/5, respectiv 180 voturi, necesară la ultimul tur de scrutin. Pe 23 decembrie a avut loc al doilea tur al alegerilor prezidenţiale din Grecia, candidatul premierului Antonis Samaras, fostul comisar european Stavros Dimas, nereuşind să obţină sprijinul minim în Parlament. În acest context, pe data de 31 decembrie 2014, Parlamentul a fost dizolvat şi au fost declanşate alegeri legislative anticipate. Analiştii
 au subliniat riscurile jocului politic iniţiat de premierul grec, iar anchete de opinie
 arătau că 6 greci din 10 se opuneau organizării alegerilor anticipate şi o puternică susţinere pentru partidul de extremă-stânga SYRIZA. În acest context, unele surse
 au anunţat că guvernul german lua în discuţie chiar ieşirea Greciei din zona euro, dacă alegerile ar fi fost câştigate de liderul SYRIZA, Alexis Tsipras. Ulterior, Comisia Europeană a anunţat oficial că va susţine menţinerea Greciei în zona euro, cu condiţia aplicării reformelor favorabile creşterii economice. În aceste condiţii, criza economică a fost amplificată de o criză politică care impunea organizarea alegerilor legislative anticipate.

Majoritatea analiştilor şi a istoricilor greci au apreciat că criza grecească reflectă o criză profundă a societăţii, iar salvarea Greciei este un proces îndelungat, un efort întru occidentalizare, care necesită mai mult decât introducerea sau impunerea unei politici economice. Dincolo de aceste negocieri cu partenerii europeni, trebuiau concepute condiţiile unei noi dezvoltări economice, unei modernizări profunde a societăţii din Grecia
. Cazul grec a arătat necesitatea instituirii unui sistem autentic de creştere economică, bazat pe fundamente competitive, a unor mijloace eficiente de rezolvare a crizelor. În acest context, s-a încercat să fie pusă în aplicare solidaritatea europeană, dar şi responsabilitatea naţională a statului grec. Pe de altă parte, declanşarea crizei zonei euro a arătat că majoritatea statelor europene nu puteau ieşi din criză fără adoptarea unor măsuri comune, la nivel european. Se considera că  în Europa salvarea zonei euro depindea de capacitatea marilor state de a adopta strategii de creştere competitive, realiste. În cazul Greciei, de asemenea, reconstrucţia societăţii şi economiei greceşti avea nevoie de o strategie de creştere economică, pentru a se reinsera în sistemul european. 


Pentru reprezentanţii societăţii civile greceşti, criza care afecta ţara era rezultatul mai multor secole de decădere istorică, în care naţiunea îşi pierdea până şi numele şi istoria
. Ceea ce caracteriza Grecia de azi era un fel de stagnare, de imobilitate mentală, încremenirea în obiceiuri psihologice şi sociale, în tradiţii moarte, clişee. Din această perspectivă, Grecia avea o problemă gravă, de esenţă istorică, fiind blocată în angrenajele istoriei, criza fiind mai degrabă istorică, decât politică sau economică.

Problemele Greciei au fost legate nu numai de deficitele bugetare mari, ci şi de marile inegalităţi sociale şi de dezvoltare existente în societate, de criza sistemului politic şi administrativ, de o gravă criză a valorilor. Mulţi analişti atrăgeau atenţia asupra faptului că criză grecească este o criză multiformă care impunea un amplu şi îndelung proces de modernizare a societăţii, în ansamblul său.
 

1.2  Un sistem politic în schimbare 

În legislatura 2012-2014, în Parlament au fost reprezentate 7 partide politice:

– Noua Democraţie (ND) fondată în anul 1974 de fostul preşedinte al Republicii (1980-1995) şi fostul premier (1955-1963 şi 1974-1980), Constantin Caramanlis. Actualmente, partidul este condus de premierul Antonis Samaras, deţinând 129 mandate;

– Coaliţia stânga radicală (SYRIZA), partid de extremă-stânga creat în anul 2004, prin reunirea fostului partid Synaspismos cu mai multe organizaţii ale stângii radicale cu orientare comunistă şi ecologistă. În prezent, formaţiunea politică este condusă de  Alexis Tsipras, având 71 mandate;

– Mişcarea socialistă pan-elenică (PASOK), partid creat în anul 1974 de către fostul premier (1981-1989 şi 1993-1996) Andreas Papandreu, este condus în prezent de vice-premierul şi ministrul afacerilor externe, Evangelos Venizelos, deţinând 33 mandate;

– Partidul Grecilor independenţi (ANEL) creat în anul 2012 şi condus de Panos Kammenos, a deţinut 20 mandate;

– Zori aurii (XA), partid de extremă-dreapta, creat în anul 1980, condus de Nikolaos Michaloliakos, deţinea 18 mandate;

– Stânga democratică (DIMAR), fondată în anul 2010 de foştii membri ai formaţiunii Synaspismos este condus de Fotis Kouvelis, având 17 mandate;

– Partidul Comunist (KKE), fondat în anul 1918, este condus de Aleka Papariga, a deţinut 12 mandate.

Structura Parlamentului rezultată în urma alegerilor legislative din anul 2012  pusese în evidenţă o diviziune politică profundă, ce reflecta faptul că societatea era din nou ruptă în două
, iar această "fractură naţională" se regăsea atât la nivel politic prin diviziunea stânga-dreapta, cât şi la nivel social prin diviziunea dintre bogaţi-săraci sau dintre centru-periferie. Pe scena politică, erau, pe de o parte, partidele tradiţionale de centru-dreapta conduse de Noua Democraţie, stânga democratică reprezentată de Pasok, micile partide pro-europene, iar pe de altă parte, partidele anti-sistem reprezentate de Syriza, Grecii independenţi, Zori aurii şi micile partide extra-parlamentare de extremă-stânga. Un alt element de divizare profundă a societăţii era Europa. Politicile puse în aplicare de partidele tradiţionale, fie ele de stânga, fie de dreapta, erau respinse de societate, statul însuşi fiind repus în discuţie de către popor. Pentru mulţi analişti greci, acestea anunţau intrarea într-o perioadă de turbulenţe.
 


Presa elenă şi internaţională
 a sesizat că Grecia este o democraţie cu mari probleme, în ultima perioadă fiind arestaţi jurnalişti (ex. jurnalistul Kostas Vaxevanis care a dat publicităţii lista cu numele celor 2 000 de greci care au conturi bancare în Elveţia, achitat ulterior de acuzaţia de a fi publicat date cu caracter personal).  

Demn de remarcat este faptul că mulţi istorici greci apreciau că originile acestui sistem politic erau foarte vechi, având caracteristicile unui sistem clientelar, de tip oriental, în care statul aparţinea unei puteri, în prezent, unui partid, care folosea şi exploata resursele statului pentru a-şi menţine sistemul său de clientelă. Noua Democraţie a lui Constantin Caramanlis şi partidul socialist al lui Andreas Papandreu, Pasok, au dominat spaţiul politic din Grecia. Aceste partide, deşi diferite ca ideologie, au acţionat în mod esenţial la fel, deturnând resursele statului şi cele europene. Acest sistem explica, în parte, catastrofa economică: sistemul era epuizat fiindcă nu mai erau resurse, şi adânc putrezit, încât totul era blocat. Poporul grec care a suferit din cauza acestei corupţii generalizate era, de asemenea, vinovat, întrucât acceptase orice aranjamente politice, fiind dominat de o formă de superficialitate şi indolenţă. Lecţia istoriei arăta că, din păcate, numai catastrofele istorice au dus la reînnoirea forţelor şi modelelor de civilizaţie
. Criza prin care trecea Grecia putea fi aşadar un astfel de moment istoric.

Alegerile europene organizate în mai 2014, au reprezentat un moment important al schimbării sistemului politic din Grecia. Rezultatele alegerilor au confirmat victoria coaliţiei stângii radicale SYRIZA care a obţinut 26,57% din voturi, respectiv 6 mandate, devansând partidul Noua Democraţie care a avut 22,72% din voturi, respectiv 5 mandate. Formaţiunea Elia a obţinut 8,02% din voturi, 2 mandate, în timp ce Zorii aurii a reuşit un scor electoral de 9,39% din voturi, respectiv 3 mandate. 

Victoria partidului SYRIZA în Grecia, a confirmat un fenomen european de mai mare amploare. Alegerile europene au arătat că situaţia stângii radicale din Grecia şi din Europa s-a schimbat, vechile partide comuniste fiind înlocuite de un alt tip de partide, formate, în general, din dizidenţi ai partidelor social-democrate, din comunişti reînnoiţi, din combinaţii politice roşu-verzi etc
.  Dinamica actuală a acestor partide a determinat acţiuni unitare care au dus la constituirea unei noi familii politice, atât în cadrul statelor europene, cât şi la nivel pan-european
. Această nouă familie de partide politice se caracteriza prin absenţa subordonării faţă de un centru dinafara lor; mediatizarea unor interese foarte diverse ale mai multor categorii sociale, precum clasa muncitoare, salariaţii din sectorul public, profesii intelectuale; reformularea unor proiecte post-capitaliste, dar şi anti-patriarhale, adesea ecologiste; abandonarea modelului partid-masă pentru adoptarea unor modele mai flexibile, mai democratice. Analiştii politici apreciau că partidele stângii-radicale au înregistrat unele succese electorale la nivel local, dar nu au elaborat un contra-model consistent de societate, nu deţineau încă mijloacele pentru a se opune sistemului actual. Din punct de vedere ideologic, ele nu aveau un suport bine determinat, fiind elaborate doar utopii mobilizatoare comune de opoziţie la realitatea actuală, vechea gardă a intelectualilor de stânga fiind în derivă. 

Ascensiunea partidelor stângii radicale este determinată, în principal, de participarea electorală crescută a celor din mediile populare
. Marginalizarea vechii componente comuniste este însoţită de ascensiunea unor noi componente de stânga în Grecia, Spania, cu sprijinul unei societăţi civile puternic implicate, dar şi de stagnare, chiar recul în alte state precum Portugalia, Irlanda, Italia, Franţa. Aceste variaţii se explicau atât prin caracterul mai mult sau mai puţin dur al politicilor de austeritate aplicate în unele state, cât şi de raportul lor cu restul societăţii
. 


Din punct de vedere electoral, aşa cum au arătat alegerile europene din anul 2014, aceste partide radicale de stânga nu s-au afirmat decât într-o treime din statele membre UE, cu performanţe inegale de la un stat la altul. Multe dintre orientările programatice erau în contradicţie cu regulile Uniunii Europene, contestând arhitectura sa instituţională şi politicile sale publice, alte partide, însă, s-au adaptat acestora, militează pentru un cadru de cooperare între popoare
. 
Spre deosebire de social-democraţie, stânga radicală solicita elaborarea unor noi tratate care să garanteze prioritatea drepturilor sociale asupra libertăţii economice, un control democratic mai accentuat asupra vieţii economice şi detaşarea Uniunii Europene de NATO. Integrarea europeană rămânea un subiect care crea diviziuni puternice în interiorul acestei familii politice. Până în anii ’70, partidele comuniste s-au opus radical acesteia, apoi, în perioada 1989-1994, poziţiile s-au diversificat, fiind adesea opuse. În acest context, crearea unei federaţii europene a partidelor stângii radicale a fost posibilă abia în anul 2004, când a fost creat grupul GUEL-NGL (Stânga unitară europeană - Stânga Verde Nordică) care deţine în prezent 52 mandate în Parlamentul European. Ea funcţionează în prezent pe un model confederal, cu o coeziune a votului redusă în jur de 60-70%
. Confruntarea avea loc între o minoritate care respingea în mod radical construcţia europeană şi o majoritate favorabilă integrării dar care respingea anumite probleme. Problema majoră a controversei era de fapt determinată de întrebarea dacă neoliberalismul se înscria în natura fundamentală a Uniunii Europene sau poate fi combătut în cadrul acestei construcţii.  

Candidatul stângii radicale la preşedinţia Comisiei Europene, liderul grec Alexis Tsipras s-a înscris în cea de a doua variantă de răspuns. În alegerile europene, el a făcut campanie contra austerităţii şi a susţinut elaborarea unui " New Deal " la scară europeană, elaborarea unui nou statut al Băncii Centrale Europene şi renegocierea datoriilor publice ale unor state europene. Manifestul Partidului stângii europene propunea un nou model social-ecologic, denunţând tratatul transatlantic
. 

În acelaşi timp cu alegerile europene au fost organizate, în mai 2014,  alegeri locale şi regionale unde s-a înregistrat acelaşi cutremur politic. Partidul Noua Democraţie a câştigat cu 26,3% din voturi, devansând SYRIZA care a obţinut 17,7% din voturi. Noua Democraţie a câştigat alegerile în 7 din cele 13 regiuni, în timp ce PASOK, care s-a prezentat sub numele de Elia-Măslinul, nu a păstrat decât Creta şi Grecia de vest, două regiuni turistice. SYRIZA a câştigat în Atica, în insulele ioniene, zone importante ale ţării. În oraşele mari au câştigat 4 candidaţi independenţi. Demn de remarcat este faptul că, deşi în Grecia votul este obligatoriu, s-a prezentat la urne jumătate din electorat.  

Într-o serie de guverne regionale stânga radicală a câştigat: în afară de Attica, a mai câştigat guvernul Insulelor Ionice, nouă municipii ale centurii metropolitane din Atena şi Larisa (al cincilea mare oraş al ţării). Militanta Syriza, noua stea a stângii greceşti, Rena Dourou, a preluat postul de prefect în Attica, regiunea cea mai populată şi influentă din ţară, care include Atena, Pireu şi mai multe insule, zone care erau un bastion al dreptei sau al socialiştilor. În acest laborator al Syriza,
 Rena Dourou a crescut de şase ori bugetul social, a încearcat să evite privatizarea masivă şi măsurile neoliberale impuse de guvernul central și de Troică, precum concedierea a 15% sau 20% din personal. Victoria SYRIZA în conservatorul oraş Chalandri a fost posibilă cu sprijinul stângii mai radicale (a maoiştilor, troţkiştilor), a ecologiştilor şi foştilor social-democraţi. Noua “mişcare” din Chalandri a sprijit economia de cooperare, a încercat să pună astfel oamenii în centrul politicii de urbanism, al gestionării serviciilor şi educaţiei. Aceste experimente au constituit un exemplu relevant pentru restul ţării. În cartierul istoric anarhist al Atenei, Exarchia, s-a  manifestat însă neîncrederea faţă de toate partidele, inclusiv faţă de Syriza. Frontul de stânga Antarsya este în curs de dezvoltare, ca o alternativă la stânga radicală, reprezentată de SYRIZA, ceea ce poate sugera că, în laboratoarele locale se poate consolida un alt front de stânga. 

Dezvoltare a “stângii stângii” are loc şi în alte state europene, de exemplu, în Spania, unde, formaţiunea de extremă stânga eurocritică Podemos se va angaja în alegerile legislative din 2015. Aceste mişcări ale stângii radicale se modernizează, atrăgând numeroşi alegători care se simt trădaţi de stânga moderată, susţinătoarea politicilor de austeritate. Chiar dacă şefii acestor formaţiuni au un discurs virulent împotriva celor de la Bruxelles, nu se opun total Uniunii Europene, ci încearcă să o transforme. Mulţi analişti apreciau că acest caracter proeuropean ar putea să conducă la o pierdere a influenţei lor spre profitul “dreptei populiste”
. 


Alegerile europene au mai confirmat şi ascensiunea partidului de dreapta Potami. Fondat de starul mediatic Stavros Theodorakis, Potami a avut o poziţie mai ambiguă care s-a adresat tuturor cetăţenilor. Acest partid neoliberal, progresiv şi de extremă dreapta în acelaşi timp, era considerat un partid hipster, al boemilor cu bani sau al tinerilor antreprenori deranjaţi de corupţie, de imigranţii dar şi de cei fără adăpost. 

Alegerile europene desfăşurate în luna mai 2014 au pus în evidenţă ascensiunea extremei-drepte reprezentate de formaţiunea Zorii Aurii (pro-nazistă). Aceasta s-a  autoproclamat duşman al sistemului democratic falimentar, exploatând în scopuri proprii furia populară împotriva economiei neoliberale. Strategia sa este bazată pe un rasism violent, promovat împotriva imigranţilor şi minorităţilor. Aceste practici violente sunt exploatate, difuzate şi se propagă peste tot în ultimii ani. Ele se bazează pe promovarea unor idei simple, dar cu impact puternic: că naţiunea este  ameninţată de pretutindeni, că grecii au datoria să reziste “noii ordini a lucrurilor”, că mondializarea este o punere în scenă a cărui scop este hegemonia mondială a “sionismului”, că elita trădează, etc
. Formaţiunea Zori Aurii pretindea că reprezintă clasa muncitoare marginalizată. 


Într-un context determinat de efectele crizei economice, ura faţă de străini a evoluat, fiind combinată cu o atitudine anticapitalistă, amplificând sentimentul de nesiguranţă a celor  ameninţaţi de criză. Sondajele realizate la ieşirea din urne, cu ocazia alegerilor din mai 2012, sugera că în unele sectoare urbane până la 50% din membrii poliţiei greceşti au votat pentru gruparea rasistă, care deţine acum 7% din fotoliile parlamentare. 


Partidul de extremă dreaptă Zori Aurii instigă la atacuri împotriva persoanelor cu handicap şi a homosexualilor, după ce a vizat deja imigranţii şi minorităţile etnice. Ei au mărşăluit prin Atena, îmbrăcaţi în tricouri negre şi purtând torţe, terorizând minorităţile etnice şi sexuale, afişând o emblemă care seamănă cu o svastică contorsionată, şi tratând cu dispreţ instituţiile politice. Un raport recent al organizaţiei pentru apărarea drepturilor omului Human Rights Watch
, menţiona că autorităţile naţionale ignoră fenomenul, iar cotidianul britanic The Independent
 a acuzat colaborarea între presupusele forţe ale ordinii şi bătăuşii din mişcarea neo-nazistă Zori Aurii. Demn de remarcat este faptul că cotidianul The Guardian a publicat adesea mărturii de violenţe ale poliţiştilor asupra manifestanţilor anti-fascişti când aceştia au înfruntat Zorii Aurii. În timpul evenimentelor dure din anul 2012, ministrul securităţii publice, Nikos Dendias, şi-a luat angajamentul că va acţiona împotriva imigraţiei, pe care o descria ca fiind o “invazie” şi “o bombă plasată la fundamentele societăţii”. În mod semnificativ, acesta a descris prezenţa străinilor în Grecia ca fiind o ameninţare mai mare decât criza economică. Presa grecească remarca faptul că stârnirea rasismului părea o strategie pentru a distrage atenţia unei naţiuni pline de suferinţă de la acţiunile guvernului şi de la criza deficitului public. Analiştii apreciau, de asemenea, că aceste fenomene au fost alimentate de criza identitară a unui popor atins de criza economică şi de lipsa de curaj a unei clase politice ilegitime. Toate acestea reflectau un climat de tensiune şi violenţă existent în interiorul societăţii. 

Analiştii consideră că sistemul politic din Grecia este în plin proces de recompunere, sistemul politic clasic fiind respins de către electorat, de societatea civilă, care a refuzat adesea să se integreze în partide politice. Alegerile europene şi locale au demonstrat această tendinţă, dar şi oboseala electoratului de a mai susţine candidaţi ale partidelor politice tradiţionale. Aceste schimbări, provocate mai ales de criza economică de la  nivelul UE, de dificultăţile Greciei de a se conforma cerinţelor zonei euro, au arătat de asemenea puterea politicii europene de a produce schimbări politice la nivelul statelor membre UE
. 

În acest context socio-politic, alegerile legislative anticipate, organizate pe data de 25 ianuarie 2015, şi alegerile prezidenţiale aveau o semificaţie politică deosebită. Anchete de opinie
 arătau că aceste alegeri erau considerate drept cele mai importante din ultimele decenii, un adevărat referendum naţional asupra politicii de austeritate. 
2. ALEGERILE LEGISLATIVE ANTICIPATE DIN 25 IANUARIE 2015

2.1 Teme ale campaniei electorale


Campania electorală pentru alegerile legislative anticipate organizate pe data de 25 ianuarie 2015 are în centru temele de actualitate ale societăţii greceşti: schimbarea politicii de austeritate impuse de Troica, reprezentată de Uniunea Europeană, Fondul Monetar Internaţional şi Banca Centrală Europeană; renegocierea datoriei ţării cu finanţatorii europeni şi internaţionali; îmbunătăţirea condiţiilor de muncă şi viaţă ale cetăţenilor, precum şi rezolvarea marilor inegalităţi sociale şi regionale care s-au agravat  în timpul crizei.

În programul electoral al SYRIZA se afirma că viitorul comun în Europa nu este austeritatea, ci acela al democraţiei, al solidarităţii, cooperării. În ultimele discursuri electorale, Alexis Tsipras, a subliniat că va trece timpul umilinţei naţionale, a ordinelor venite din străinătate. El a afirmat că va sprijini grecii aflaţi în dificultate şi va relansa economia. În acest scop a anunţat că va semna un nou acord, un New Deal european care va include investiţii ale BCE şi BEI. 

Programul electoral economic al SYRIZA a fost dat publicităţii din septembrie 2014 şi conţinea câteva etape ale acţiunii politice în domeniul economic: încetarea austerităţii prin schimbarea impozitării, creşterea salariului minim, plata celei de a 13 pensii pentru pensiile mici, facilităţi de transport şi întreţinere pentru cei defavorizaţi, cam 300000 familii - etapă cu costuri de 11 miliarde euro; renegocierea datoriei Greciei în anul 2015 cu un nivel de  rambursare de 2% din PIB, pe un termen de 10 ani, faţă de 5% în prezent. Renegocierea datoriei urma să se desfăşoare simultan cu statele membre UE, cu Banca Centrală Europeană şi cu reprezentanţii Mecanismului european de stabilitate. Un obiectiv imediat era renegocierea datoriei Greciei pentru anul 2015 şi a datoriei globale. George Stathakis, specialistul în economie al formaţiunii SYRIZA, considera că Europa are interesul ca Grecia să rămână în zona euro şi să relanseze creşterea fără a fi sufocată de datorii. Fostul guvern a fost acuzat că a provocat scăderea cu 25% a PIB-ului, că a adus sub pragul sărăciei 30% din populaţia ţării, că a falimentat 27% din întreprinderile greceşti. În acest context devastator, se impunea aplicarea unui nou model economic care să includă măsuri de sprijin social, renaţionalizarea unor întreprinderi şi terenuri, prin banii proveniţi din reducerea datoriei externe. 

Programul economic a prevăzut scăderea unor impozite şi a cotizaţiilor sociale pentru cei cu venituri reduse, astfel încât ele să nu depăşească 30% din venit, creşterea salariului minim de la 586 euro la 751 euro, plata unei a 13-a pensii anual pentru persoanele cu pensii mici, crearea a 300000 locuri de muncă noi, gratuitate pentru serviciile de îngrijire medicală. Aplicarea programului electoral era apreciat la 12 miliarde euro, bani pe care i-ar obţine din reeşalonarea datoriei, obţinând astfel 24 miliarde euro, şi din fonduri europene. 


Înaintea alegerilor, formaţiunea SYRIZA reprezenta o necunoscută. În ultimele luni, Alexis Tspiras se manifestase mult mai moderat, demonstrând, astfel, investitorilor şi alegătorilor că este capabil să exercite puterea. Liderul SYRIZA a  afirmat că se va urmări reducerea datoriei, cu scopul de a debloca fonduri pentru investiţii şi pentru ameliorarea situaţiei sociale a celor mai defavorizaţi. În acest context se prevede întoarcerea paginii negre a austerităţii, prin relansarea economică, posibilă printr-o creştere a cererii interne şi prin dialog cu Uniunea Europeană. 

În campania electorală, SYRIZA a invocat tema datoriilor Germaniei faţă de poporul grec, după cel de-al Doilea Război Mondial. Conform unor evaluări internaţionale, peste 300000 greci au murit de foame în timpul ocupaţiei naziste.
 Un studiu realizat de guvernul Antonis Samaras în anul 2013
 care s-a finalizat într-un raport secret al Ministerului de finanţe grec estima că Germania datora Greciei aproximativ 200 miliarde de dolari pentru daune produse în timpul ocupaţiei naziste care a distrus infrastructura ţării şi a ucis mii de oameni prin înfometare, precum şi achitarea sumelor pe care autorităţile naziste le-au împrumutat cu forţa din băncile Greciei în perioada 1942-1944. S-a invocat de asemenea faptul că mişcarea de rezistenţă grecească (EAM) din timpul războiului, condusă de comunişti, a eliberat regiuni întregi de sub ocupaţia nazistă, dar repercursiunile au fost deosebit de sângeroase şi numeroase (aşa cum a fost în localităţile Kalavyrta, Komeno, Distomo, Klissoura şi multe altele). Bilanţul războiului pentru Grecia a fost tragic, de 600000 de morţi, aproape 8% din populaţia elenă a anului 1940. 

Raportul constata că Grecia nu a primit întreaga compensaţie de război pentru pagubele provocate de război. După acordurile de la Paris din 14 ianuarie 1946, Grecia a primit doar 4,35% din reparaţii în produse şi doar 2,7% în numerar, din totalul de 7 miliarde de dolari care i-au fost recunoscute. Regimul monarhist, instaurat ulterior în Grecia, aflat în luptă cu comuniştii, nu a continuat să solicite daune Germaniei. În anul 1946, Germania nu era încă un stat recunoscut, ci o zonă supravegheată de forţe internaţionale, Republica federală fiind fondată abia în anul 1949. Acordul de la Londra din 1953 referitor la datoria de război a Germaniei a anulat o mare parte a acestor datorii, ca o încercare a SUA de a consolida noul stat, mai ales din perspectiva războiului rece. 

În legătură cu aceste fapte istorice sunt interpretări diferite.
 Germania invocă faptul că recunoaşterea Germaniei unite, prin Acordul "2+4", semnat în anul 1990, între germani, URSS, Marea Britanie, Franţa şi Statele Unite, acceptat de Grecia, a avut valoare de tratat de pace. Grecia afirmă că nu a participat la negocierile, în care nu s-a făcut dealtfel nicio referire la reparaţiile de război. În acest context, Grecia consideră că acest acord nu a anulat acordul din 1946 şi nu poate anula împrumutul de 3,5 miliarde dolari care a devalizat rezervele de aur ale Greciei, împrumut nerambursat niciodată de Germania.  

Liderul formaţiunii Noua Democraţie, Antonis Samaras, a desfăşurat întreaga  campanie electorală punând accentul pe ameninţarea pe care o reprezintă SYRIZA pentru apartenenţa Greciei la zona euro. În campania electorală, Noua Democraţie a atacat  SYRIZA afirmând că nu este posibil accidentul Tsipras, întrucât acesta nu ştie ce este Europa, nu o înţelege şi o va întoarce împotriva Greciei, care va ajunge repede din nou la deficit bugetar. Antonis Samaras a subliniat faptul că reformele aplicate de guvernul său şi-au arătat rezultatele şi că nu există altă alternativă decât aceste măsuri  care permiteau continuarea negocierilor cu partenerii europeni din zona euro. 
2.2    Rezultatele alegerilor şi semnificaţia lor politică


Parlamentul monocameral (Vouli Ton Ellinon) are 300 membri, aleşi pentru un mandat de 4 ani, în cele 56 circumscripţii, prin scrutin, numit de specialişti, proporţional consolidat, în care alegătorii votează o listă pe care îşi pot exprima preferinţele. Conform acestui sistem, 51 circumscripţii desemnează 288 deputaţi, iar 12 deputaţi, numiţi deputaţi naţionali, cu o poziţie onorifică, reprezintă întreaga Grecie, sunt desemnaţi de partidele politice. Acest sistem electoral include un prag electoral de 3 % ce garantează partidelor politice un nivel de reprezentativitate de 70%, partidul câştigător beneficiind de un bonus. Candidaţii la alegeri trebuie să aibă minimum 25 de ani. În Grecia, votul este obligatoriu până la vârsta de 70 de ani, neparticiparea la vot fiind pedepsită cu închisoarea de la o lună la un an (această prevedere nu a fost aplicată însă niciodată). 

Pentru aceste alegeri, au fost convocaţi la vot aproximativ 10 milioane de alegători. 
Conform datelor oficiale rezultatele alegerilor legislative au fost următoarele
:

	Formaţiunea politică
	Numărul de voturi
	    % din voturi
	      Numărul de     mandate

	Coaliţia Stângii radicale  (SYRIZA)
	      2 245 533
	          36,34
	           149

	Noua Democraţie (ND)
	      1 718 421
	          27,81
	              76

	Zorii Aurii (XA)
	         388 383
	            6,28
	              17

	To Potami
	         373 793
	            6,05
	              17

	Partidul Comunist Grec (KKE)
	         338 047
	            5,47
	              15

	Partidul Grecilor Independenti (ANEL)
	          293 327
	            4,75
	              13

	Mişcarea Socialistă Panelenică PASOK
	          289 382
	            4,68
	              13



Participarea electorală a fost superioară celei înregistrate la alegerile legislative precedente din 17 iunie 2012: 63, 87% (+ 1,38 puncte).


Coaliţia stângii radicale (SYRIZA) a reuşit un scor electoral de 36, 34% din voturi, respectiv 149 mandate (+78), dublându-şi numărul de mandate deţinute în legislatura anterioară. Formaţiunea politică Noua Democraţie a şefului guvernului, condusă de Theodore Fortsakis, rector al Universităţii din Atena, a obţinut 27,81% din voturi, 76 mandate (-53). Zorii Aurii (XA), partidul de extremă-dreapta al lui Nikolaos Michaloliakos, care are 16 deputaţi în închisoare şi 70 de membri inculpaţi de apartenenţă la o organizaţie criminală, a devenit a treia forţă politică a ţării cu 6,28% din voturi şi 17 mandate (-1), fiind urmat de partidul liberal To Potami, partid condus de Stavros Theodorakis, care a obţinut 6,05% din voturi. Partidul Comunist (KKE), condus de Aleka Papariga a obţinut 5,47% din voturi, respectiv 15 mandate (+3). Partidul Grecilor Independenţi (ANEL), un partid de dreapta, suveranist, condus de Panos Kammenos, a obţinut 4,75% din voturi şi 13 mandate (-7). Mişcarea Socialistă Panelenică (PASOK) condusă de vice-premierul şi ministrul de externe Evangelos Venizelos, a avut doar 4,68% din voturi, 13 mandate (-20). Mişcarea socialiştilor democraţi (KIDISO), partid creat în anul 2014, condus de fostul premier (în perioada 2009-2011), G. Papandreu, nu a reuşit să treacă pragul electoral de 3%, obligatoriu pentru intrarea în  Vouli.


La alegerile legislative anticipate, forţele politice de extremă-stânga au obţinut o victorie istorică. Fostul premier Antonis Samaras a pierdut definitiv pariul său politic, după ce a eşuat în alegerea Preşedintelui Republicii de către Parlament şi după ce a pierdut alegerile legislative anticipate. Guvernul conservator condus de Antonis Samaras a fost sancţionat pentru că a încercat să îndeplineasca la maxim exigenţele reformelor cerute din anul 2012 de Troica finanţatorilor. El a fost învins de Coaliţia stângii radicale (SYRIZA), condusă de Alexis Tsipras, căruia i-au lipsit doar două locuri pentru a deţine majoritatea absolută în Parlament. Premierul Antonis Samaras şi-a recunoscut politicos înfrângerea, l-a felicitat telefonic pe Alexis Tsipras, declarând ulterior, la televiziune, că a predat o ţară care este pe cale să iasă din criză, care este membră a Uniunii Europene şi a zonei euro şi că speră ca viitorul guvern să păstreze aceste realizări.

În discursul său ţinut după anunţarea victoriei formaţiunii Syriza, Alexis Tsipras, a afirmat că poporul grec a scris istorie, respingând politica de austeritate, că verdictul poporului înseamnă sfârşitul Troicii, referindu-se la experţii UE, BCE şi FMI. El a mai spus că acest vot este un semn important pentru Europa care se schimbă, ţara sa "mergând cu speranţă şi demnitate spre Europa: "Victoria noastră este şi victoria tuturor popoarelor din Europa care luptă împotriva austerităţii". Alexis Tsipras a reamintit că Grecia lasă în urmă o austeritate catastrofală, teama şi autoritarismul, cinci ani de umilinţe şi suferinţă. Alexis Tsipras a promis să coopereze totuşi cu liderii ţărilor din zona euro pentru ''o soluţie corectă şi reciproc avantajoasă'', dar, a precizat că mai presus de orice vor fi cetăţenii greci, cărora le-a promis că, începând de a doua zi, va duce o luptă grea în interesul Greciei. 

 Alexis Tsipras a subliniat că noul guvern va fi pregătit să negocieze, pentru prima dată, cu partenerii europeni o soluţie justă, viabilă, durabilă, care să fie benefică pentru toţi. Alexis Tsipras a mai afirmat că nu va exista nicio confruntare şi că Grecia va decepţiona toate Casandrele din interiorul şi exteriorul ţării care mizează pe un eşec. Analiştii politici au lansat deja mai multe scenarii politice. Un scenariu era că proaspătul prim-ministru Alexis Tsipras va ceda în faţa presiunilor europene, că va continua programul convenit în momentul planului de salvare şi că se va concentra pe reformele interne şi pe combaterea corupţiei. Înainte şi imediat după alegeri, instituţiile europene s-au arătat preocupate de posibila colaborare cu un guvern ostil politicilor sale de austeritate, dar ca membră a zonei euro, se considera că acesta nu va putea revoluţiona politica economică a ţării şi nici cea europeană
. Un alt scenariu, era acela în care crede Grecia, conform căruia  autorităţile de la Bruxelles şi Berlin vor ceda de teama consecinţelor unei eventuale ieşiri a Greciei din zona euro, numite deja în multe cercuri europene “Grexit”. Referitor la această ipoteză, analiştii considerau că ieşirea Greciei din zona euro ar avea consecinţe negative asupra ţării dar şi asupra zonei euro, atât ca şi cost al garantiilor şi preţurilor, cât şi ca afectare a credibilităţii sale
. Pe de altă parte, era evident că Grecia suferea pentru că întreaga zonă euro avea probleme. În acest context, se impunea o strategie de creştere economică la nivel european, o modernizare publică şi salarială realizată de către fiecare ţară şi între state, o coordonare a acestor politici.


Rezultatele alegerilor din Grecia şi negocierile viitoare au aşadar o semnificaţie politică mult mai largă, fiind urmărite cu interes de întreaga Europă, ele reprezentând şi măsurând forţa poziţiei promovate de Germania, de nordul Europei, în general, în raport cu multe alte state europene. 

Pe plan intern, victoria SYRIZA a fost considerată o victorie ce nu poate fi contestată şi care deschide un nou capitol în istoria Greciei contemporane
. Presa elenă a subliniat faptul că este primul scrutin ce spune “nu” politicilor planurilor de salvare şi primul “da” politic spus alternativelor pentru ca poporul să nu ajungă în mizerie
. Pentru alte cotidiene
, victoria politică a stângii în Grecia avea o mare însemnătate pentru Europa, într-un moment în care integrarea europeană era afectată de ascensiunea extremei drepte, populismului şi euroscepticismului. 


Mulţi analişti politici internaţionali au considerat că victoria coaliţiei de stânga în alegerile legislative din Grecia a produs nelinişte în mediile politice europene
. Problema restructurării datoriei Greciei a divizat statele europene, acest lucru fiind vizibil imediat după anunţarea rezultatelor alegerilor din Grecia. 


Preşedintele francez, François Hollande, a fost printre primii care i-a adresat felicitari lui Alexis Tsipras, exprimându-şi dorinţa de a continua strânsa cooperare dintre ţări, în scopul creşterii economice şi al stabilităţii zonei euro, în spiritul progresului, solidarităţii şi responsabilităţii care se află în centrul valorilor europene. Tot în Franţa, omul politic de stânga, Jean-Luc Mélenchon, s-a referit la această victorie electorală ca la un tsunami, o pagină nouă pentru Europa.

Mai târziu decât alţi lideri europeni, pe data de 29 ianuarie 2015, cancelarul Germaniei, Angela Merkel a transmis o scurtă telegramă de felicitare noului premier, Alexis Tsipras, pentru numirea sa în fruntea guvernului, urându-i multă putere şi succes!. Cancelarul german a mai precizat că premierul elen preia conducerea într-o perioadă dificilă, de mare responsabilitate. Angela Merkel a exprimat de asemenea speranţa că va fi consolidată prietenia tradiţională, puternică şi profundă, dintre cele două popoare, grec şi german. 


Premierul britanic, David Cameron, şi-a manifestat deschis îngrijorarea, notând pe contul său de Twitter că alegerile din Grecia vor spori incertitudinea economică în Europa.

Preşedintele Bundesbank, Jens Weidmann, şi-a exprimat speranţa că noul guvern de la Atena nu va face promisiuni false, pe care ţara nu le poate îndeplini. El a spus că este clar că Grecia va continua să depindă de sprijinul prin programele de ajutor, pe care o să le obţină numai dacă va continua să îşi îndeplinească angajamentele
. De asemenea, Jens Weidmann a mai afirmat că el speră că noul guvern elen nu va pune la îndoială realizările de până acum ale Greciei şi se va confrunta cu reformele structurale. 


Casa Albă, prin Mark Stroh, purtătorul de cuvânt al Consiliului de Securitate Naţională, a exprimat speranţa într-o cooperare strânsă cu viitorul guvern grec
, felicitând Grecia pentru buna desfăşurare a alegerilor legislative. 


Votul în alegeri a fost expresia voinţei puternice de schimbare, a suferinţei unei mari categorii de alegători care au suportat cu greu austeritatea şi care sperau ca votul lor să schimbe ceva. Principalele motivaţii ale votului au fost aşadar respingerea politicii de austeritate şi furia determinată de condiţiile grele de viaţă. Şomajul atinsese 25,7% din populaţia activă, din care 49,8% tineri de până la 25 ani, iar rata sărăciei era de 23,1%, un record în Uniunea Europeană. Salariile funcţionarilor publici şi din sectorul privat fuseseră diminuate cu o treime, şi adesea plătite cu întârziere. Pensiile au scăzut, iar veniturile unei familii fuseseră reduse cu 35%. La nivel economic, o întreprindere din patru dăduse faliment.  În viziunea multor greci Noua Democraţie era cea care a aplicat aceste măsuri impuse de zona euro şi creditorii internaţionali. În acelaşi timp, un sondaj de opinie realizat Kapa Research arăta recent că 75,7% din populaţie dorea menţinerea ţării în zona euro. Coaliţia SYRIZA a exprimat dorinţa de a rămâne în zona euro, dar, în acelaşi timp, a reuşit să atragă majoritatea populaţiei epuizate de politica de austeritate aplicată în ultimii ani, cerută de Troica (Uniunea Europeană, FMI, Banca Mondială). SYRIZA a reuşit de asemenea să atragă şi o parte a electoratului de stânga, dezamăgit de alte partide politice tradiţionale, în special de PASOK. 

Votul dat la alegerile legislative anticipate din Grecia a exprimat respingerea totală şi vehementă a partidelor tradiţionale, reprezentate mai ales de PASOK, şi, într-o oarecare măsură, de Noua Democraţie. În acest context, coaliţia SYRIZA a reuşit în zece ani să evolueze spectaculos de la 3,3% scor electoral în anul 2004, la peste 30% din voturi, în anul 2015. 


Marele perdant al alegerilor a fost partidul socialist PASOK, aflat în ultimii patru ani la guvernare, dar şi în guvernele care aplicaseră anterior planuri de austeritate. El a fost perceput ca unul dintre marii responsabili de criza prin care ţara a trecut în ultimii ani. Formaţiunea politică PASOK a înregistrat o continuă scădere, eşecul său electoral fiind datorat participării la guvernare în perioada 2009-2011 şi colaborării cu formaţiunea de dreapta Noua Democraţie, colaborare care a discreditat mai mult partidul. Acesta a fost afectat puternic de ruperea unei facţiuni importante prin crearea unui nou partid, pe 2 ianuarie, de către fostul său lider George Papandreu. Liderul Mişcării socialiştilor democraţi, formaţiunea nou creată, declarase că vrea să reformeze vechiul sistem corupt care a declanşat criza financiară. 


Extrema-dreaptă reprezentată de partidul neo-nazist Zori Aurii a devenit a treia forţă politică a ţării, o parte importantă a parlamentarilor săi fiind însă arestaţi sau sub urmărire judiciară pentru apartenenţă la o organizaţie criminală, după asasinarea unui rapper anti-fascist, în toamna anului 2013. Liderul său, Nikolaos Michalodiakos şi alţi patru deputaţi sunt cercetaţi pentru asasinat în cazul militantului anti-fascist Pavlos Fyssas. Formaţiunea de extremă-dreapta a exploatat respingerea de către electorat a politicii tradiţionale, a pus accentul pe ideea de a acorda prioritate grecilor şi de a opri imigraţia pe care o vedea ca o ameninţare la integritatea naţiunii şi cauză a insecurităţii în ţară. 

Rezultatele alegerilor legislative anticipate din 25 ianuarie 2015 au consolidat noul tip de bipartitism care s-a configurat în ultimii doi ani în sistemul politic grec, în care SYRIZA, exponentă a stângii radicale, s-a opus formaţiunii politice de dreapta, Noua Democraţie. După patru decenii de bipartidism, rezultat din rotaţia la guvernare a partidelor tradiţionale, la conducerea ţării a venit un partid nou care nu a guvernat niciodată. Ascensiunea coaliţiei de extremă-stânga se explică prin efectele dezastruoase ale politicii de austeritate: 25% din cei cu vârste de peste 65 ani au avut pensiile micşorate cu 40% în medie din 2010, 300000 de familii nu au mai putut să plătească facturile de electricitate şi nici spitalele. Votul susţinătorilor lor a trecut dincolo de clivajele tradiţionale, o parte a electoratului de dreapta votând chiar pentru SYRIZA. Programul economic al SYRIZA a câştigat în credibilitate, prin lansarea ideii renegocierii datoriei, cu scopul realizării creşterii economice.  


Coaliţia SYRIZA a devenit primul partid al stângii radicale care s-a impus în ultimele decenii în Europa. În acest context, această victorie va influenţa evoluţia celorlalte partide de stânga, radicale, din alte state europene, aşa cum este Podemos din Spania, condus de Pablo Iglesias, Mişcarea 15M (Mişcarea din 15 mai) şi Blocul stângilor BE, din Portugalia. În aceste state se vor organiza în acest an alegeri legislative. Pablo Iglesias, liderul formatiunii Podemos din Spania, şi-a exprimat satisfacţia că, pe viitor, grecii vor avea un preşedinte adevărat, şi nu un delegat al Angelei Merkel. Victoria stângii radicale din Grecia, a avut din această perspectivă, o dimensiune simbolică pentru întreaga Europă, încurajând alte formaţiuni politice radicale de stânga cu care partidul grec s-a aliat deja în Parlamentul European. Alexis Tsipras a subliniat adesea că ascensiunea partidului său reprezintă o mişcare puternică în Europa care doreşte încheierea politicii de austeritate. În Grecia, stânga se va bucura în sfârşit de o victorie după 70 de ani în opoziţie, formând primul guvern de extremă-stânga într-o ţară din Europa occidentală, din anul 1950 şi după căderea blocului sovietic în 1991. Mulţi analişti au apreciat însă că stânga va ocupa puterea doar pentru o scurtă perioadă de timp, criza continuând să distrugă atât partidele politice cât şi pe liderii lor.

După ani de măsuri severe, dificile, luate la nivel european, în majoritatea statelor europene s-au declanşat nemulţumiri populare. Victoria stângii radicale din Grecia este simbolică pentru starea de spirit a europenilor. Mulţi analişti internaţionali au remarcat faptul că victoria partidului Syriza marchează respingerea în Grecia, ca şi în alte state europene, a modelului austerităţii promovat în economiile statelor europene de cancelarul german Angela Merkel
. 


Conform procedurilor legale, în termen de trei zile trebuiau parcurse etapele premergătoare numirii noului guvern. Alexis Tsipras a primit din partea Preşedintelui Republicii mandatul de formare a noului guvern, fiind investit în funcţia de premier. Imediat după aceasta, Alexis Tsipras a trebuit să găsească un partener de guvernare, deschizând negocierile cu Partidul Grecilor Independenţi,  un partid desprins din Noua Democraţie. În urma negocierilor, s-a încheiat acordul cu Partidul Grecilor Independenţi care, la fel ca Syriza, se opunea ferm unui acord de asistenţă internaţională din partea Uniunii Europene şi a Fondului Monetar International.


La sfârşitul lunii ianuarie 2015, a fost anunţat noul guvern, format din reprezentanţi ai Coaliţiei stângii radicale SYRIZA şi cei ai formaţiunii suveraniste, de dreapta, Grecii Independenţi. În funcţia de ministru al apărării a fost numit liderul formaţiunii suveraniste, de dreapta, Grecii Independenţi, Panos Kammenos. În portofoliile importante au fost numiţi miniştrii cu pregătire economică. Postul de vice-premier a revenit economistului Yannis Dragasakis. 
Ministru al finanţelor a fost numit un economist de marcă, Yanis Varoufakis,  în vârstă de 53 ani, cu dublă naţionalitate, greacă şi australiană, fost consilier al fostului premier socialist George Papandreu, în perioada 2009 – 2011. El a părăsit recent postul de profesor la Universitatea din Texas pentru a deveni membru al guvernului condus de Alexis Tsipras. În concepţia sa, a răspunde la criză prin rigoare bugetară a reprezentat un transfer cinic al pierderilor bancare pe umerii contribuabililor mai slabi. El s-a arătat conştient de dificultatea negocierilor viitoare cu partenerii europeni.

Componenţa noului guvern grec este următoarea:

Prim-ministru - Alexis Tsipras
Vice-prim-ministru -  Ioannis Dragasakis 

Ministrul finanţelor - Yanis Varoufakis 

Ministrul afacerilor externe - Nikos Kotzias 
Ministrul apărării - Panos Kammenos 
Ministrul economiei, infrastructurii, marinei, turismului - Georges Stathakis 
Ministrul de interne şi al restructurării administrative - Nikos Voutsis 
Ministrul restructurării producţiei, mediului şi energiei - Panayotis Lafazanis
Ministrul culturii – Aristides Baltas 
Ministrul locurilor de muncă - Panos Skourletis 

Ministrul sănătăţii şi securităţii sociale - Panayotis Kouroublis 

Ministrul justiţiei - Nikos Paraskevopoulos 

Ministrul se stat pentru lupta contra corupţiei - Panayotis Nikoloudis 

Purtător de cuvânt - Gabriel Sakellaridis 


Noul premier grec, Alexis Tsipras,
 este în vârstă de 40 ani, născut în luna iulie 1974, la câteva zile după căderea dictaturii coloneilor (1967-74). Alexis Tsipras a manifestat încă din timpul liceului atitudini militante, afirmând, la 17 ani, într-un studio TV, ca reprezentant al unei mişcări a liceenilor, drepturile acestora. Originar din Atena, el este diplomat în inginerie civilă al Universităţii Politehnice din Atena. Alexis Tsipras  a lucrat mai mulţi ani ca inginer în industria de construcţii, iar de tânăr s-a angajat în mişcarea Tinerilor comunişti (KNE) şi în mişcările studenţeşti. La sfârşitul anilor ’80, el a făcut parte din aripa reformatoare a Partidului Comunist (KKE), iar în anul 1999 a devenit primul secretar politic al secţiunii de tineret a partidului (Neolaia Syn), funcţie pe care a îndeplinit-o până în anul 2003. Prima victorie electorală a lui  Alexis Tsipras a avut loc la alegerile locale din 15-22 octombrie 2006, unde lista SYRIZA a primit 10,50% din voturi la Atena şi a devenit consilier municipal. În anul 2008, Alexis Tsipras a fost ales preşedinte al Synaspismos (vechi partid de extremă-stânga, membru al  coaliţiei SYRIZA) şi anul următor, deputat al acestei formaţiuni. La alegerile legislative din 6 mai 2012 a fost reales, SYRIZA obţinând 16,78% din voturi, cea mai mare victorie electorală de până atunci. Pe 22 mai 2012,  Alexis Tsipras a fost ales preşedinte al SYRIZA. La alegerile europene din 25 mai 2014, partidul său a obţinut 26,57% din voturi şi 6 mandate, devansând formaţiunea politică Noua Democraţie a premierului Antonis Samaras care a avut doar 22,72% din voturi, respectiv 5 mandate. Alexis Tsipras a devenit vice-preşedinte al Partidului stângii europene din anul 2010. 
Alexis Tsipras  este necăsătorit, dar tată a doi copii. 

Pe plan intern, prioritatea guvernului va fi aceea de a consacra 1,2 miliarde euro combaterii excluziunii sociale a mii de greci, după şase ani de aplicare a unor politici de austeritate drastică şi de a creşte salariul minim de la 580 euro la 751 euro, de a combate clientelismul şi corupţia. În prima şedinţa de guvern din data de 28 ianuarie 2015, Alexis Tsipras  a afirmat că guvernul său este un guvern de salvare naţională, cu obiectivul de a restabili, cu preţul sacrificiului, securitatea şi demnitatea, de a găsi o soluţie viabilă justă şi reciproc folositoare. El a anunţat cu acest prilej mai multe măsuri sociale şi economice menite a ridica nivelul de viaţă al cetăţenilor: creşterea salariului minim, acordarea a celei de a 13-a pensii celor cu pensii sub 700 euro, stabilirea pensiei de 300 euro pentru cei neasiguraţi, modificarea pragurilor veniturilor impozabile, noi contracte pentru funcţionarii publici, oprirea unor privatizări în curs, cum ar fi portul Pireu şi compania naţională de electricitate. După formarea guvernului, ministrul muncii, Panos Skourletis, a declarat că creşterea salariului minim,  promisă de guvernul grec va fi asociată cu măsuri de susţinere pentru companii, în special pentru cele mici (de exemplu o reeşalonare a datoriilor întreprinderilor sau o reducere a impozitului pentru micii antreprenori şi profesiile liberale). Ministrul Muncii a subliniat de asemenea că, în sectorul funcţionarilor publici, angajările vor fi concentrate în sectoarele sănătate, educaţie şi inspectorii administratiei, recunoscând că funcţionarii, ale căror salarii au fost reduse în medie cu 30%, nu vor putea fi majorate atât timp cât nu va exista relansare economică. Noul premier Alexis Tsipras  a menţionat că finanţare acestor măsuri era complicată, valoarea ei ridicându-se la 12 miliarde euro. În acest scop, conform planurilor guvernamentale, se preconizează un transfer de fonduri europene în valoare de 6 miliarde euro, combaterea fraudei fiscale care ar putea aduce 3 miliarde euro, restul de 3 miliarde putând fi obţinuţi prin alte surse. Demn de semnalat este faptul că la sfârşitul lunii februarie, Uniunea Europeană ar fi trebuit să acorde Greciei ultima tranşă de 7 miliarde euro, iar negocierile urmau a fi dificile.


Ministrul de finanţe a declarat ca guvernul va menţine un excedent bugetar primar cuprins între 1 si 1,5% din Produsul Intern Brut, chiar dacă Syriza, partidul care conduce coaliţia de guvernare, nu-şi va respecta angajamentele luate în campania electorală privind dimensiunea cheltuielilor bugetare.

Deplasarea simbolică efectuată de Alexis Tsipras,  imediat după numirea sa ca premier, la monumentul Kaisariani, închinat celor 200 reprezentanţi ai rezistenţei greceşti, executaţi de nazişti în anul 1944, a reamintit de un subiect sensibil al istoriei ţării şi a situaţiei post-belice
. În campania electorală, coaliţia SYRIZA a afirmat că doreşte organizarea unei conferinţe europene pe tema datoriilor statelor, nu numai ale Greciei, pe modelul celei organizate la Londra în anul 1953 care a dus la ştergerea datoriei Germaniei, ruinată în urma celui de-al doilea război mondial. Amintirea istorică prezentă în memoria colectivă a poporului grec a alimentat dorinţa ca Germania să plătească datoriile sale istorice, pentru crimele de război. În acest mod, noul guvern voia să reamintească indirect această datorie istorică pe care Germania o avea faţă de poporul grec.


Prima întâlnire a ministrului de finanţe grec, Yanis Varoufakis, a fost pe 30 ianuarie 2015, la Atena, cu preşedintele Eurogrupului, Jeroen Dijsselbloem, urmată de o conferinţă comună de presă. La întâlnire, Yanis Varoufakis a afirmat că vrea să continue colaborarea cu europenii, dorind însă o renegociere a acordului.
 În acest context, Jeroen Dijsselbloem a afirmat clar că nerespectarea acordurilor nu ar fi cea mai bună cale aleasă de Grecia. Ministrul de finanţe Yanis Varoufakis a răspuns că nu solicită ştergerea datoriei, ci reeşalonarea acesteia în funcţie de rata de creştere, o corelare a rambursării datoriei de rata de creştere economică. Cancelarul german  Angela Merkel, într-un interviu,
 dat în acelaşi timp, afirma că nu va şterge datoria greacă, suportată, în parte, de cetăţenii germani, după ce băncile au mai redus anterior creanţele. 

Într-un interviu, preşedintele Parlamentului European, Martin Schulz, afirmase că noul guvern din Grecia trebuie să respecte angajamentele faţă de partenerii europeni, în caz contrar riscând falimentul national. "În cazul în care Grecia schimbă în mod unilateral acordurile, atunci nici ajutoarele financiare nu vor mai ajunge în această ţară, iar statul nu va mai putea să se finanţeze", sublinia M. Schulz. Preşedintele Parlamentului European susţinea că Grecia nu are altă alternativă decât să respecte angajamentele, conditie necesara pentru eventuale discutii privind unele concesii ce se pot face Atenei, existând alternative la măsurile dure de austeritate, adăugând că nici el, nici preşedintele Comisiei Europene, Jean-Claude Juncker nu sunt susţinătorii unor astfel de politici.


La începutul lunii februarie 2015, premierul Alexis Tsipras şi ministrul de finanţe au început un turneu european în Franţa, Italia, Marea Britanie, Austria cu obiectivul de a “căuta sprijin pentru strategia noului guvern grec împotriva planului de austeritate şi pentru a elabora un New Deal european”. Alexis Tsipras  şi Yanis Varoufakis au vizitat aceste state, adoptând o atitudine mai puţin formală, trecând de normele formale ale lumii politice. 

După întâlnirea din 3 februarie 2015, de la Roma între premierul grec Alexis Tsipras şi omologul său italian, Matteo Renzi, s-a afirmat că Italia sprijină petiţia Greciei de a obţine mai mult timp pentru a rezolva criza datoriei. În acest context s-a precizat că guvernul grec nu cere ştergerea datoriei ci o formulă pentru a o reduce, şi a propus să schimbe datoria lor externă cu un nou tip de bonuri legate de creştere.


Pe data de 4 februarie 2015,  Banca Centrala Europeana (BCE) a suspendat însă acceptarea de obligaţiuni greceşti în schimbul finanţării, exercitând presiuni asupra Greciei pentru a ajunge la noi reforme
. În comunicatul Consiliului BCE se motiva că această decizie a fost luată "deoarece nu mai este posibil în prezent a anticipa un rezultat pozitiv al programului de ajutor internaţional pentru Atena." Măsura presupunea ca Banca centrală a Greciei, în următoarele săptămâni, să furnizeze băncilor greceşti zeci de miliarde de euro din lichidităţile de urgenţă suplimentare. Aceasta a fost considerată o decizie dură, care putea provoca o nouă criză a sistemului bancar din Grecia. 

Mulţi analişti au considerat că aceasta era o abandonare a sprijinului pentru reforma financiară a noului guvern grec
. Unii specialişti
 afirmau că Europa are mijloacele de a iniţia o negociere constructivă, având marje de manevră pe care le poate oferi Greciei, fără să suprime datoria, modificând de exemplu, rata deficitului bugetar sau intervalul de rambursare a datorie, sau ratele etc., cerut prin acord, 4,5% la 2,8%. Alţii au reamintit că experienţa greacă a arătat că soluţiile au fost găsite mai ales când situaţia a ajuns in extremis
.  


Deocamdată Germania a evitat întâlnirile directe cu noua conducere a Greciei şi se aşteaptă ca negocierile să treneze până la încheierea actualului program de sprijin, la sfârşitul lunii februarie. Se aşteaptă ca să intre în acest joc al aşteptării până în aprilie sau mai, când statul grec va rămâne fără lichidităţi, pentru a-şi întări poziţia în negocieri. Pe de alta parte, spaţiul de manevră politică al cancelarului german este limitat, în condiţiile în care se pregăteşte pentru alegeri în landuri, în Hamburg în luna februarie şi în Bremen în mai, pe fondul concurenţei partidului anti-european Alternativa pentru Germania. Potrivit unui sondaj de opinie realizat de institutul de cercetări Emnid, 68% dintre germani sunt împotriva restructurării datoriilor Greciei şi doar 28% sunt pentru o astfel de soluţie.

Pe data de 10 februarie 2015, noul premier grec,  Alexis Tsipras a supus votului Parlamentului programul său de guvernare. Cu 162 voturi pentru din 299 votanţi, guvernul a obţinut votul de încredere, anunţat de noul preşedinte al Parlamentului,  Zoe Konstantopoulou. Premierul a susţinut un discurs de politică generală, în care a luat poziţie contra atitudinii Germaniei care de a respins ferm planul alternativ al Greciei la planul de sprijin financiar elaborat în anul 2010. Planul alternativ al Greciei, definitivat în linii mari, respectă aproximativ 70% din prevederile planului iniţial de reforme, celelate 30% fiind înlocuie cu o serie de reforme elaborate în acord cu OECD. Premierul grec Alexis Tsipras a evocat obligaţia istorică şi morală a ţării sale de a solicita plata dezbăgubirilor de război şi a împrumutului forţat, datorate de Germania Greciei, în valoare de 162 miliarde de euro (jumătate din datoria publică actuală a Greciei în valoare  315 miliarde euro). Sondajele de opinie realizate îmediat după discurs arătau că 8 din 10 greci l-au apreciat pozitiv, susţinând în continuare poziţia Greciei în negocieri. 


Pe data de 11 februarie Grecia a prezentat programul alternativ în mai multe etape pentru atenuarea austerităţii care include cele 10 reforme stabilite împreună cu OECD, Alexis Tsipras respingând clar obiectivele impuse (deficit 3%) pentru acordarea în continuare a sprijinului internaţional care ar agrava criza umanitară. Acest program a fost prezentat în cadrul reuniunii zonei euro dedicată problemei datoriei Greciei care a avut loc pe 16 februarie 2015.

 Reuniunea miniștrilor de finanțe din zona euro 11 februarie 2015 la Bruxelles nu a condus la niciun acord cu Grecia, care "nu a acceptat" prelungirea programului de ajutor actual, susținut de creditorii ei, a anunțat o sursă guvernamentală greacă, citată de AFP.

La reuniunea extraordinară a miniștrilor de finanțe din zona euro din 11 februarie 2015 la Bruxelles a încercat să apropie punctele de vedere și să examineze planul Atenei pentru a se finanța pe termen scurt. În timpul acestei reuniuni, Grecia, reprezentată de ministrul său de finanțe Yanis Varoufakis, "a susținut eșecul memorandumurilor", acordurile încheiate începând din 2010 între Atena și troică (UE-BCE-FMI), bazate pe acordarea unui împrumut de 240 miliarde de euro în schimbul unei austerități drastice și unei lungi liste de reforme structurale. Acest program ce urmează să se încheie la sfârșitul lunii februarie este contestat de noul guvern grec care îl face responsabil de explozia șomajului și sărăcirea populației, în ciuda unei anumite stabilizări a finanțelor țării, datoria publică continuând să atingă niveluri record
. În timpul reuniunii Eurogrupului, Grecia a pus în dezbatere aşadar problema crizei umanitare și datoriei. Decizia trebuie luată nu mai târziu de 16 februarie, când va avea loc o nouă reuniune a zonei euro, deoarece mai multe parlamente trebuie apoi să-și dea aprobarea.
La reuniunea miniştrilor de finanţe din zona euro din 16 februarie 2015, Grecia a încercat să ajungă la un nou acord cu privire la un nou program de finanţare care să îi permită să pună capăt austerităţii
. Conform declaraţiilor ministrului grec de finanţe Yanis Varoufakis, deşi în prealabil fusese pregătit de Comisia Europeană un acord ce recunoştea gravitatea crizei umanitare din Grecia, propunându-se o prelungire cu patru luni a acordului de împrumut cu creditorii, în cadrul reuniunii, a fost prezentat un alt document care propunea extinderea programului actual şi care a fost refuzat de Grecia. Negocierile vor continua în zilele următoare. Pentru Grecia miza este una crucială, fiind vorba de a găsi modalităţile de a se finanţa pe termen scurt, în conditiile în care programul de ajutor actual se termină în data de 28 februarie 2015.  

